### Beslutning

Godkendt.

### Sagsfremstilling

## Resume og sagens baggrund

I december 2022 godkendte Teknik- og Miljøudvalget tre besparelsesområder på gadelyset med bemærkning om, at der, hvor det er muligt, tages hensyn til trafik- og tryghedsmæssige forhold. Administrationen orienterer nu om udfaldet af det videre arbejde med de tre områder.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

I forbindelse med budgetaftalen for 2023-2026 (punkt U42) blev der afsat et rådighedsbeløb på i alt 1,5 mio. kr. i 2023 til en investering i gadelysanlægget med henblik på at reducere strømforbruget og dermed opnå en besparelse på 0,5 mio. kr. i 2023 og 1,0 mio. kr. i 2024 og frem på belysningsområdet (punkt U10). På udvalgsmødet den 1. december 2022 besluttede Teknik- og Miljøudvalget at gennemføre besparelsen ved at:

1. Optimere tænde- og slukketidspunktet, idet 4.172 brændtimer reduceres til 3.950 brændtimer
2. Investere yderligere i moderniseringen
3. Slukke konventionelle armaturer 5-6 timer om natten.

Teknik- og Miljøudvalget godkendte de tre ovenstående punkter med bemærkning om, at der, hvor det er muligt, tages hensyn til trafik- og tryghedsmæssige forhold.

Administrationen har siden arbejdet videre med punkterne og ønsker nu at orientere Teknik- og Miljøudvalget om udfaldet af dette arbejde:

1. Optimering af tænde- og slukketidspunktet

Den 2. februar 2023 gik Kalundborg Kommune fra den gamle programmering, som året rundt slukkede på solopgang og tændte 15 minutter efter solnedgang, til den nye programmering, som kører to programmer således:

* Vinterprogram (1/12-16/2) slukker ved solopgang og tænder 20 minutter efter solnedgang.
* Resten af året-program (17/2-30/11) slukker 30 minutter før solopgang og tænder 30 minutter efter solnedgang.

Administrationen har valgt disse to forskellige programmer, fordi mørket er mere intenst i vinterperioden end resten af året, og fordi det er tilstræbt at undgå, at slukketiden rammer skoletrafikken i vinterperioden.

I forhold til at programmerne slukker gadebelysningen *før* solopgang og tænder den *efter* solnedgang, kan administrationen oplyse, at det bliver lyst noget tid før solopgang og vedbliver at være lyst noget tid efter solnedgang.

De to programmer vil i øvrigt blive understøttet af en fotocelle, som inden for kort tid forventes at være monteret og i drift. Fotocellen tager hensyn til trafiksikkerheden, idet den sikrer, at gadebelysningen tændes, hvis det bliver for mørkt. Det kunne for eksempel være på en meget mørk morgen, hvor fotocellen så sikrer, at gadelyset ikke slukker, før det er lyst nok.

2. Yderligere investering i moderniseringen

Når de præcise udgifter til pkt. 1 og 3 er opgjort, vil resten af rådighedsbeløbet på 1,5 mio. kr. blive anvendt på igangværende og planlagte moderniseringsprojekter, som forventes afsluttet i 2023. Således vil hele det afsatte rådighedsbeløb på 1,5 mio. kr. blive anvendt i 2023.

3. Slukning af konventionelle armaturer 5-6 timer om natten

Hoveddelen af de konventionelle armaturer vil blive slukket fra kl. 00.00-05.00, hvor der er mindst trafik, inklusive for eksempel mindst buskørsel.

Politiet har haft natslukningsplanen til kommentering og har fremhævet lovkravet om tændt lys ved alle fodgængerfelter døgnet rundt. Dette krav har administrationen opfyldt i den endelige natslukningsplan. I det hele taget har administrationen tilstræbt at tage hensyn til trafik- og tryghedsmæssige forhold, hvilket blandt andet betyder, at visse områder med konventionelle armaturer ikke natslukkes.

Natslukningen er endnu ikke trådt i kraft. Før det sker, vil administrationen sørge for at orientere borgerne på relevante medieplatforme og blandt andet minde borgerne om at anvende parkeringslys, hvis de parkerer på en natslukket vej.

Alle LED-armaturer (med nogle få undtagelser) vil fortsat lyse med sædvanlig nedsat lysstyrke om natten og slukkes således ikke. I takt med at de konventionelle armaturer moderniseres ved at blive udskiftet med LED-armaturer, vil natslukningen forsvinde de pågældende steder.

Med de ovennævnte tiltag forventes det, at den ønskede besparelse på gadelyset vil kunne opnås. Dog kan dette ikke siges med sikkerhed på grund af uforudsigelige, svingende og periodevist høje elpriser.

## Økonomiske konsekvenser

Ingen økonomiske konsekvenser.